Pončartreinas

Pončartreinas () – ežeras Jungtinėse Amerikos Valstijose, pietryčių Luizianoje, į šiaurę nuo Naujojo Orleano. Ilgis 64 km, plotis iki 40 km. Ežeras seklus, jo vidutinis gylis 3–5 m. Faktiškai Pončartreinas yra labiau lagūna, nei ežeras, nes rytuose per Borno ežerą (estuariją) jungiasi su Meksikos įlanka. Vanduo lengvai druskingas, tačiau druskingumas smarkiai sumažėja per Bonet Kero nutekamąjį kanalą nukreipus perteklinius Misisipės potvynių vandenis.

Pončartreine gausu žuvų ir vandens paukščių. Pietinėje pakrantėje įsikūręs Naujasis Orleanas, gausu vasarnamių. Kiti krantai daugiausia pelkėti, įsteigti gamtos draustiniai. Per rytinę dalį nutiesti keli tiltai, be to Pončartreino tiltas-damba (ilgiausias pasaulyje ištisinis tiltas, 38,35 km).

Pirmasis europietis, pastebėjęs šį ežerą, buvo prancūzų keliautojas Pjeras Le Moinas d’Ibervilis (1699 m.), jį pavadinęs Prancūzijos valdininko Liudviko II, Ponšartreno grafo garbei. 2005 m., uragano „Katrina“ metu, ežero vandens lygis smarkiai pakilo ir užliejo dalį Naujojo Orleano.

 Šaltiniai 

Kategorija:JAV ežerai
Kategorija:Luiziana